Glasgow-klubben Celtic skal have ny manager efter fire succesfulde år med Neil Lennon, og det bliver måske en dansker, der afløser ham. I går blev Morten Wieghorst sat i forbindelse med jobbet, men måske er han blot tiltænkt en rolle som assistenttræner for Michael Laudrup, som han var det i Swansea.

I følge Glasgow Evening Times er Michael Laudrup nemlig blevet kontaktet af Celtic-ledelsen, der er interesseret i at tilknytte ham som manager fra starten af den nye sæson, og den skotske avis foreslår, at et team med Laudrup og Wieghorst vil være et populært valg på Celtic Park, hvor Wieghorst optrådte som spiller fra 1995 til 2002.

Samtidig forlyder det, at Michael Laudrup nærmer sig jobbet i Primera Division-klubben Granada. Laudrups agent Bajram Tutumlu bekræftede i går overfor den spanske radiokanal Onda Deportivo Granada, at Laudrup-lejren ligger i forhandlinger med den spanske klub.

Ud over Wieghorst og Laudrup bliver David Moyes, Malky Mackay, Owen Coyle, Henrik Larsson, Roy Keane, Paolo di Canio, Jackie McNamara, Steve Clarke og Oscar Garcia også nævnt som kandidater til jobbet.